Nu seṉku nantu naṉkaamasmatai Yus ni suntari̱n Kapriaran Kariréanam Nasarét peprua nui̱ akupkámiayi.
Nasarétnumia̱ nuwa̱n,
naari̱ Marí,
iyuti tusa akuptúkmiayi.
Nú nuwa̱ka áishmaṉja̱i̱ tsaniṉchauyayi.
Nisha Juseja̱i̱ nuatnaikiatsa anajmanair pujumiayi.
Juseka uunt Tawit weauyayi.
Wats Yusa suntari̱ Marí pujamunam wayá̱ chicharuk “Yus péṉker enentáimturma asamtai ámin winitjiame,
Mariyá.
Yuska ámin nemartamuk ashí nuwa̱ naṉkaamas péṉker awajtamui” tímiayi.
Tura Marisha Yusa suntari̱n wainiak chichaamun nékatsuk “Urukamtaik tu chicháa” tu enentáimpramiayi.
Nuyá̱ Yusa suntari̱ chicharuk “Mariyá,
sapijmiakaip.
Yus shiir enentáimturmawai.
Antukta.
Amesha ajapruktatme.
Túram Uchi takustatme.
Nusha ‘Jesus’ anaikiata.
Nisha uunt átatui.
Nincha ‘Uunt Naṉkamantu Yusa Uchirí̱’ tiártatui.
Tura Uunt Yuska yaunchu Tawitian úunt akupniuri̱ awajsámia núnisaṉ ame Uchirmin áme shuarumin Israer tutain Uunt akupin awajsattawai.
Ni akupeamuri̱sha Yus susamu asa peṉké amuukashtiniaiti” tímiayi.
Yusa suntari̱ tutai Marí chichaak “Nusha winia áishur atsai̱sha ¿itiurak túrunataj?”
Tutai Yusa suntari̱ Marin chichaak “Yusa Wakaní̱ tarutrámtatui.
Tura yuraṉmia núnisaṉ Uunt Yusa kakarmari̱ ijirmattawai.
Nu tuma asamtai Uchi akiiniattana nu Yusai̱ya̱ asamtai ‘Yusa Uchirí̱nti’ tiártatui.
Tura Irisapít ame kaná kaimia nusha núnisaṉ weamtánam ajaprukai.
Iis,
‘uchin takuchuiti’ tiarmia nu yamaikia sais nantu pujawai ajamtin.
Yúsja̱i̱ṉkia itiurchatka peṉké atsawai” tímiayi.
Tutai Marí chicharuk “Wikia Yus wakeramun túriniaitjiai.
Ame támena nuna Yus wakerana nuna túrutati,
tajai” tímiayi.
Nuna tímiatai Yusa suntari̱ṉkia wémiayi.